แอปพลิเคชัน “ฟ้าฝน” เกษตรกรรู้เท่าทันสภาพอากาศล่วงหน้า 7 วัน
นายณัฐพล นิมมานพัชรินทร์ ผู้อำนวยการใหญ่ สำนักงานส่งเสริมเศรษฐกิจดิจิทัล(ดีป้า) เปิดเผยว่า สถานการณ์ภัยธรรมชาติที่เกิดขึ้นสร้างความเสียหายให้กับเกษตรกรและส่งผลต่อการพัฒนาเศรษฐกิจและสังคมของประเทศ ดีป้า จึงร่วมกับบริษัท ซีพีเอส เวเธอร์ จำกัด และบริษัท ซีพีเอส อะกริ จำกัด พัฒนาแพลตฟอร์ม “ฟ้าฝน” ซึ่งเป็นแอปพลิเคชันบนมือถือ โดยเกษตรกรสามารถทราบผลการพยากรณ์อากาศ ล่วงหน้า 7 วัน ช่วยเตือนภัยธรรมชาติ รับทราบถึงข้อมูลสภาพอากาศและปริมาณน้ำฝนล่วงหน้าในพื้นที่ของตนเองได้อย่างแม่นยำ ทำให้เกษตรกรสามารถบริหารจัดการทรัพยากรวางแผนการเพาะปลูกได้อย่างมีประสิทธิภาพ นอกจากนี้ ยังรองรับการสร้างเครือข่ายชุมชนเกษตรกร พร้อมมีเครื่องมือช่วยเหลือสำหรับการบริหารจัดการพื้นที่แปลงเพาะปลูก ได้แก่ การรังวัดเพื่อหาพิกัดความยาว และพื้นที่การคำนวณปริมาตรดินสำหรับขุดบ่อและถมดิน ตลอดจนการหาขอบเขตพื้นที่ภายในระยะรัศมีที่ต้องการคาดว่าภายในระยะเวลา 3 ปี จะมีเกษตรกรและประชาชนทั่วไปเข้าใช้บริการมากกว่า 10 ล้านคน ช่วยลดต้นทุนให้เกษตรกรและสร้างผลประโยชน์ทางเศรษฐกิจของประเทศมากกว่า 1,000 ล้านบาทต่อปี ขณะนี้สามารถดาวน์โหลดแอปพลิเคชันฟ้าฝนได้แล้วทั้งระบบ Android และ iOS